Kansanedustaja Markus Mustajärven (vas) toiminta itsenäisyyspäivänä on herättänyt hämmennystä puolueessa.

Vasemmistoliiton kansanedustaja Markus Mustajärvi sanoo halunneensa korostaa sitä, että isänmaallisuus kuuluu kaikille. Jenni Gästgivar

Kansanedustaja Markus Mustajärvi (vas) puhui itsenäisyyspäivänä Suomen Kansa Ensin -liikkeen mielenosoituksessa Eduskuntatalon edustalla. Asiasta kertoi ensin Uusi Suomi.

Mustajärvi kertoo Iltalehdelle olleensa menossa Linnan juhlista työpaikalleen Eduskuntataloon, kun hän huomasi Suomen Kansa Ensin -mielenosoituksen. Liike kertoo säännöissään haluavansa erota Schengen-sopimuksesta ja ”lopettaa kiintiöpakolaisten ja taakanjakopakolaisten vastaanottamisen”. Lisäksi kansanmieliseksi itseään kuvaileva liike haluaa ”pysäyttää massamaahanmuuton” ja palauttaa rajavalvonnan ja pikakäännytykset Suomen rajoille.

– Seurasin heitä ja ajattelin, että sanonpa muutaman sanan siitä, että ei isänmaallisuus ole sinistä ja valkoista, vaan se on myöskin punaista.

Mustajärvi kertoi halunneensa puheessaan alleviivata sitä, että isänmaallisuus kuuluu kaikille.

– Minä kerroin omasta isästäni. Hän oli tulenpalava kommunisti, sotaveteraani, sotainvalidi, miinanraivaaja. Ei isänmaallisuus kuulu oikeistolle tai jollekin äärioikeistolle, Mustajärvi sanoo.

”Olen isänmaallinen sosialisti”

Mustajärvi sanoi tilaisuudessa, että hän ei varmaankaan ole paikalla olijoiden kanssa samaa mieltä monestakaan asiasta. Hän kuitenkin mainitsi muutaman asian, joista on liikkeen kanssa samaa mieltä. Isänmaallisuus oli yksi näistä asioista.

– Minä en hyväksy sitä, että EU:n nimissä meidän kansallista päätäntävaltaa kavennetaan. Minä en koskaan hyväksy sitä, että kansainvälisten sotaharjoitusten kautta Suomi viedään lähemmäksi Natoa, Mustajärvi sanoi Uuden Suomen mukaan mielenosoittajille.

Kansanedustajasta on ”hullua keskustelua”, että jotkut ovat pohtineet vierailun jälkeen, onko hän äärioikeiston tukija.

– Olen ollut politiikassa yli 40 vuotta ja aina ottanut turpiin sen takia, että olen vasemmistolainen. Kuka hullu voi kuvitella, että minä tukisin äärioikeistoa, Mustajärvi sanoo.

– Minä olen isänmaallinen sosialisti, enkä häpeä tuoda sitä millään areenalla esille.

Li Andersson: ”Ei hyväksyttävää”

Puolueen sisällä Mustajärven vierailu on herättänyt ihmetystä. Esimerkiksi vasemmistoliiton kunnanvaltuutettu ja eduskuntavaaliehdokas Tiia Maija Lehtonen kritisoi Mustajärven toimintaa Twitterissä. Hän kertoo olevansa Mustajärven toimintaan pettynyt ja toivoo, että siitä on ”luvassa toimenpiteitä”.

Vasemmistoliiton puheenjohtaja Li Andersson kertoo käyneensä asian läpi Mustajärven kanssa.

– Mustajärven harkintakyky on pettänyt. Hän kulki tapahtuman ohi ja halusi puhua sinänsä tärkeästä asiasta, eli isänmaallisuudesta, johon rasismi ei kuulu. Tämänkaltaisiin tilaisuuksiin osallistuminen spontaanistikaan ei ole kuitenkaan hyväksyttävää ja hän on pahoitellut tapahtunutta. Vasemmistoliitossa on ja tulee aina olemaan ehdoton nollatoleranssi rasismille sen kaikissa muodoissa, Andersson sanoo.